amanoisuno/poet huggingface dataset:
湖上逸人 齊己
澹蕩光中翡翠飛，田田初出柳絲絲。吟沿綠島時逢鶴，醉泛清波或見龜。七澤釣師應識我，中原逐鹿不知誰。秋風水寺僧相近，一徑蘆花到竹籬。
懷巴陵 齊己
垂白堪思大亂前，薄遊曾駐洞庭邊。尋僧古寺沿沙岸，倚杖殘陽落水天。蘭蘂蔫菸騷客廟，煙波晴闊釣師船。此時欲買君山住，嬾就商人乞箇錢。
渚宮謝楊秀才自嵩山相訪 齊己
嵩峰有客遠相尋，塵滿麻衣袖苦吟。花盡草長方閉戶，道孤身老正傷心。紅堆落日雲千仞，碧撼涼風竹一林。惆悵雅聲消歇去，喜君聊此暫披襟。
荆門寄沈彬 齊己
罷趨明聖嬾從知，鶴氅褵褷遂性披。道有靜君堪托迹，詩無賢子擬傳誰。松聲白日邊行止，日影紅霞裏夢思。珍重兩篇千里達，去年江上雪飛時。
讀陰符經 齊己
遶窗風竹骨輕安，閑借陰符仰臥看。絕利一源真有謂，空勞萬卷是無端。清虛可保昇雲易，嗜慾終知入聖難。三要洞開何用閉，高臺時去凭欄干。
寄吳國知舊 齊己
淮甸當年憶旅遊，衲衣椶笠外何求。城中古巷尋詩客，橋上殘陽背酒樓。晴色水雲天合影，晚聲名利市爭頭。可憐王化融融裏，惆悵無僧似惠休。
移居 齊己
上台言任養疎愚，乞與西城水滿湖。吹榻好風終日有，趂涼閑客片時無。檀欒翠擁清蟬在，菡萏紅殘白鳥孤。欲問存思搜抉妙，幾聯詩許敵三都。
喜彬上人見訪 齊己
高吟欲繼沃州師，千里相尋問課虛。殘臘江山行盡處，滿衣風雪到閑居。攜來律韻清何甚，趣入幽微旨不疎。莫惜天機細搥琢，他時終可擬芙蕖。
荆州新秋寺居寫懷詩五首上南平王 一 齊己
竹如翡翠侵簾影，苔學琉璃布地紋。高臥更無如此樂，遠遊何必愛他雲。閑聽謝朓吟爲政，靜看蕭何坐致君。只恐老身衰朽速，他年不得頌鴻勳。
荆州新秋寺居寫懷詩五首上南平王 二 齊己
井梧黃落暮蟬清，久駐金臺但暗驚。事佛未憐諸弟子，談空爭動上公卿。合歸鳥外藏幽跡，敢向人前認好名。滿印白檀燈一醆，可能酬謝得聰明。
荆州新秋寺居寫懷詩五首上南平王 三 齊己
金湯裏面境何求，寶殿東邊院最幽。栽種已添新竹影，畫圖兼列遠山秋。形容豈合親公子，章句爭堪狎士流。虛負岷峨老僧約，年年雪水下汀洲。
荆州新秋寺居寫懷詩五首上南平王 四 齊己
漢江西岸蜀江東，六稔安禪教化中。託跡幸將王粲別，歸心寧與子山同。尊罍豈識曹參酒，賓客還親宋玉風。又見去年三五夕，一輪寒魄破煙空。
荆州新秋寺居寫懷詩五首上南平王 五 齊己
石龕閑鎖舊居峰，何事膺門歲月重。五七詩中叨見遇，三千客外許疎慵。迎涼蟋蟀喧閑思，積雨莓苔沒屐蹤。會待英雄啓金口，却教擔錫入雲松。
送李秀才歸湘中 齊己
詞客攜文訪病夫，因吟送別憶湘湖。寒消浦溆催鴻鴈，暖入溪山養鷓鴣。僧向月中尋岳麓，雲從城上去蒼梧。君歸爲問峰前寺，舊住僧房鎖在無。
寄吳國西供奉 齊己
別來相憶夢多迷，君住東朝我楚西。瑤闕合陪龍象位，春山休記鷓鴣啼。承恩位與千官別，應制才將十子齊。幾笑遠公慵送客，慇懃只到寺前溪。
謝人惠端溪硯 齊己
端人鑿斷碧溪潯，善價爭教惜萬金。礱琢已曾經敏手，研磨終見透堅心。安排得主難移動，含貯隨時任淺深。保重更求裝鈿匣，閑將濡染寄知音。
送吳先輩赴京 齊己
煙霄已遂明經第，江漢重來問苦吟。託興偶憑風月遠，忘機終在寂寥深。千篇未聽常徒口，一字須防作者心。此日與君聊話別，老身難約更相尋。
和西蜀可準大師遠寄之什 齊己
莫知何路去追攀，空想人間出世間。杜口已同居士室，傳心休問祖師山。禪中不住方爲定，說處無生始是閑。珍重希音遠相寄，亂峰西望疊孱顏。
荆門暮冬與節公話別 齊己
漳河湘岸柳關頭，離別相逢四十秋。我憶黃梅夢南國，君懷明主去東周。幾程霜雪經殘臘，何處封疆過舊遊。好及春風承帝澤，莫忘衰朽臥林丘。
賀孫支使郎中遷居 齊己
別認公侯禮上才，築金何啻舊燕臺。地連東閣橫頭買，門對西園正面開。不隔紅塵趨棨戟，只拖珠履赴尊罍。應逢明月清霜夜，閑領笙歌宴此來。
庭際新移松竹 齊己
三莖瘦竹兩株松，瑟瑟翛翛韻且同。抱節乍離新澗雪，盤根遠別舊林風。歲寒相倚無塵地，蔭影分明有月中。更待陽和信催促，碧梢青杪看凌空。
荆門寄題禪月大師影堂 齊己
澤國聞師泥日後，蜀王全禮葬餘灰。白蓮塔向清泉鎖，禪月堂臨錦水開。西岳千篇傳古律，南宗一句印靈臺。不堪隻履還西去，葱嶺如今無使迴。
賀雪 齊己
上清凝結下乾坤，爲瑞爲祥表致君。日月影從光外過，山河形向靜中分。歌揚郢路誰同聽，聲灑梁園客共聞。堪想畫堂簾卷次，輕隨舞袖正紛紛。
荆州寄貫微上人 齊己
舊齋休憶對松關，各在王侯顧遇間。命服已霑天渥澤，衲衣猶擁祖斕斑。相思莫救燒心火，留滯難移壓腦山。得失兩途俱不是，笑他高臥碧孱顏。
送休師歸長沙寧覲 齊己
高堂親老本師存，多難長懸兩處魂。已說戰塵消漢口，便隨征櫂別荆門。晴吟野闊無耕地，晚宿灣深有釣村。他日更思衰老否，七年相伴琢詩言。
江上夏日 齊己
無處清陰似剡溪，火雲奇崛倚空齊。千山冷疊湖光外，一扇涼搖楚色西。碧樹影疎風易斷，綠蕪平遠日難低。故園舊寺臨湘水，斑竹煙深越鳥啼。
渚宮春日因懷有作 齊己
舊業樹連湘樹遠，家山雲與嶽雲平。僧來已說無耕釣，鴈去那知有弟兄。客思莫牽蝴蝶夢，鄉心自憶鷓鴣聲。沙頭南望堪腸斷，誰把歸舟載我行。
松化爲石 齊己
盤根幾聳翠崖前，却偃凌雲化至堅。乍結精華齊永劫，不隨凋變已千年。逢賢必用鐫辭立，遇聖終將刻印傳。肯似荆山鑿餘者，蘚封頑滯臥嵐煙。
寄澧陽吳使君 齊己
南客西來話使君，涔陽風雨變行春。四鄰耕釣趨仁政，千里煙花壓路塵。去獸未勝除狡吏，還珠爭似復逋民。紅蘭浦暖攜才子，爛醉連題賦白蘋。
湘江送客 齊己
湘江秋色湛如冰，楚客離懷暮不勝。千里碧雲聞塞鴈，幾程青草見巴陵。寒濤響疊晨征樐，岸葦叢明夜泊燈。鸚鵡洲邊若回首，爲思前事一捫膺。
暮遊岳麓寺 齊己
寺樓高出碧崖稜，城裏誰知在上層。初雪灑來喬木暝，遠禽飛過大江澄。閑消不睡憐長夜，靜照無言謝一燈。迴首何邊是空地，四村桑麥遍丘陵。
林下留別道友 齊己
住亦無依去是閑，何心終戀此林間。片雲孤鶴東西路，四海九州多少山。靜坐趁涼移樹影，興隨題處著苔斑。秋來洗浣行衣了，還爾鄰僧舊竹關。
道林寺居寄岳麓禪師二首 一 齊己
門前石路徹中峰，樹影泉聲在半空。尋去未應勞上下，往來殊已倦西東。髭根盡白孤雲並，心跡全忘片月同。長憶高窗夏天裏，古松青檜午時風。
道林寺居寄岳麓禪師二首 二 齊己
山袍不稱下紅塵，各是閑居島外身。兩處煙霞門寂寂，一般苔蘚石磷磷。禪關悟後寧疑物，詩格玄來不傍人。月照經行更誰見，露華松粉點衣巾。
亂後江西過孫魴舊居因寄 齊己
舊遊重到倍悲涼，吟憶同人倚寺牆。何處暮蟬喧逆旅，此中山鳥噪垂楊。寰區有主權兵器，風月無人掌桂香。欲寄此心空北望，塞鴻天末失歸行。
宜春江上寄仰山長老二首 一 齊己
水隔孤城城隔山，水邊時望憶師閑。清泉白日中峰上，落日半空栖鳥還。雲影觸衣分朵朵，雨聲吹磬散潺潺。傳心莫學羅浮去，後輩思量待扣關。
宜春江上寄仰山長老二首 二 齊己
雨晴天半碧光流，影倒殘陽濕郡樓。絕頂有人經劫在，浮生無客暫時遊。窗開萬壑春泉亂，塔鎖孤燈萬木稠。欲爲吾師拂衣去，白雲紅葉又新秋。
螢 齊己
透窗穿竹住還移，萬類俱閑始見伊。難把寸光藏暗室，自持孤影助明時。空庭散逐金風起，亂葉爭投玉露垂。後代儒生懶收拾，夜深飛過讀書帷。
湘中送翁員外歸閩 齊己
船滿琴書與酒杯，清湘影裏片帆開。人歸南國鄉園去，鴈逐西風日夜來。天勢漸低分海樹，山程欲盡見城臺。此身未別江邊寺，猶看星郎奉詔迴。
寄居道林寺作 齊己
嵐濕南朝殿塔寒，此中因得謝塵寰。已同庭樹千株老，未負溪雲一片閑。石鏡舊遊臨皎潔，岳蓮曾上徹孱顏。如今衰颯成多病，黃葉風前晝掩關。
沙鷗 齊己
暖傍漁船睡不驚，可憐孤潔似華亭。晚來灣浦衝平碧，晴過汀洲拂淺青。翡翠靜中修羽翼，鴛鴦閑處事儀形。何如飛入漢宮裏，留與興亡作典經。
和翁員外題馬太傅宅賈相公井 齊己
飛塵不敢下相干，闇脈傍應潤牡丹。心任短長投玉綆，底須三五映金盤。神工舊製泓澄在，天澤時加瀲灧寒。太傅欲旌前古事，星郎屬思久憑欄。
看雲 齊己
何峰觸石濕苔錢，便逐高風離瀑泉。深處臥來真隱逸，上頭行去是神仙。千尋有影滄江底，萬里無蹤碧落邊。長憶舊山青壁裏，遶庵閑伴老僧禪。
對雪寄荆幕知己 齊己
猛勢微開萬里清，月中看似日中明。此時鷗鷺無人見，何處關山有客行。郢唱轉高誰敢和，巴歌相顧自銷聲。江齋卷箔含毫久，應想梁王禮不經。
送相里秀才赴舉 齊己
兩上東堂不見春，文明重去有誰親。曾逢少海尊前客，舊是神仙會裏人。已遂風雲催化羽，却將雷電助燒鱗。明年自此登龍後，迴首荆門一路塵。
荆門疾中喜謝尊師自南嶽來相里秀才自京至 齊己
閑堂晝臥眼初開，強起徐行遶砌苔。鶴氅人從衡嶽至，鶉衣客自洛陽來。坐聞鄰樹栖幽鳥，吟覺江雲發早雷。西笑東遊此相別，兩途消息待誰迴。
吟興自述 齊己
前習都由未盡空，生知雅學妙難窮。一千首出悲哀外，五十年銷雪月中。興去不妨歸靜慮，情來何止發真風。曾無一字干聲利，豈愧操心負至公。
送謝尊師自南嶽出入京 齊己
曾聽鹿鳴逢世亂，因披羽服隱衡陽。幾多事隔丹霄興，三十年成兩鬢霜。芝朮未甘銷勇氣，風騷無那激剛腸。中朝舊有知音在，可是悠悠入帝鄉。
送司空學士赴京 齊己
弘文初命下江邊，難戀沙鷗與釣船。藍綬乍稱新學士，白衫初脫舊神仙。龍山送別風生路，雞樹從容雪照筵。重謁往年金牓主，便將才術佐陶甄。
春寄尚顏 齊己
含桃花謝杏花開，杜宇新啼燕子來。好事可能無分得，名山長似有人催。簷聲未斷前旬雨，電影還連後夜雷。心跡共師爭幾許，似人嫌處自遲迴。
寄梁先輩 齊己
慈恩塔下曲江邊，別後多應夢到仙。時去與誰論此事，亂來何處覓同年？陳琳筆硯甘前席，甪里煙霞待共眠。愛惜麻衣好顏色，未教朱紫汚天然。
荆諸偶作 齊己
無味吟詩即把經，竟將疎野訪誰行。身依江寺庭無樹，山遶天涯路有兵。竹瓦雨聲漂永日，紙窗燈焰照殘更。從容一覺清涼夢，歸到龍潭掃石枰。
城中晚夏思山 齊己
葛衣霑汗功雖健，紙扇搖風力甚卑。苦熱恨無行脚處，微涼喜到立秋時。竹軒靜看蜘蛛挂，莎徑閑聽蟋蟀移。天外有山歸即是，豈同遊子暮何之。
憶舊山 齊己
誰請衰羸住北州，七年魂夢舊山丘。心清檻底瀟湘月，骨冷禪中太華秋。高節未聞馴虎豹，片言何以傲王侯。應須脫灑孤峰去，始是分明箇剃頭。
寄體休 齊己
南州君去爲尋醫，病色應除似舊時。久別莫忘廬阜約，却來須有洞庭詩。金陵往歲同窺井，峴首前秋共讀碑。兩處山河見興廢，相思更切臥雲期。
過陸鴻漸舊居 齊己
楚客西來過舊居，讀碑尋傳見終初。佯狂未必輕儒業，高尚何妨誦佛書。種竹岸香連菡萏，煮茶泉影落蟾蜍。如今若更生來此，知有何人贈白驢。
寄懷鍾陵舊遊因寄知己 齊己
洗井僧來說舊遊，西江東岸是城樓。昔年淹跡因王化，長日凭欄看水流。真觀上人棲樹石，陳陶處士在林丘。終拖老病重尋去，得到匡廬死便休。
遣懷 齊己
病腸休洗老休醫，七十能饒百歲期。不死任還蓬島客，無生自有雪山師。浮雲聚散俱關慮，明月相逢好展眉。既兆未萌閑酌度，不如中抱是尋思。
懷武陵因寄幕中韓先輩何從事 齊己
武陵嘉致跡多幽，每見圖經恨白頭。溪浪碧通何處去，桃花紅過郡前流。常聞相幕鴛鴻興，日向神仙洞府遊。鑿井耕田人在否，如今天子正徵搜。
贈樊處士 齊己
小子聲名天下知，滿簪霜雪白麻衣。誰將一著爭先後，共向長安定是非。有路未曾迷日用，無貪終不亂天機。閑尋道士過仙觀，賭得黃庭兩卷歸。
荆渚逢禪友 齊己
澤國相逢話一宵，雲山偶別隔前朝。社思匡岳無宗炳，詩憶揚州有鮑昭。晨野黍離春漠漠，水天星粲夜遙遙。閑吟莫忘傳心祖，曾立階前雪到腰。
送僧歸洛中 齊己
赤日彤霞照晚坡，東州道路興如何。蟬離楚柳鳴猶少，葉到嵩雲落漸多。海內自爲閑去住，關頭誰問舊經過。叮嚀與訪春山寺，白樂天真在也麽。
道林寓居 齊己
秋泉一片樹千株，暮汲寒燒外有餘。青嶂這邊來已熟，紅塵那畔去應疎。風騷未肯忘雕琢，瀟灑無妨更剃除。即問沃州開士僻，愛禽憐駿意何如。
仙掌 齊己
峭形寒倚夕陽天，毛女蓮花翠影連。雲外自爲高出手，人間誰合鬬揮拳。鶴拋青漢來巖檜，僧隔黃河望頂煙。晴露紅霞長滿掌，只應棲託是神仙。
中秋月 齊己
空碧無雲露濕衣，羣星光外湧清規。東樓莫礙漸高勢，四海待看當午時。還許分明吟皓魄，肯教幽暗取丹枝。可憐半夜嬋娟影，正對五侯殘酒池。
送禪者遊南岳 齊己
忽隨南櫂去衡陽，誰住江邊樹下房。塵夢是非都覺了，野雲心地更何妨。漸臨瀑布聽猨思，却背岣嶁有鴈行。想到中峰上層寺，石窗秋霽見瀟湘。
聞道林諸友嘗茶因有寄 齊己
槍旗冉冉綠叢園，穀雨初晴叫杜鵑。摘帶嶽華蒸曉露，碾和松粉煮春泉。高人夢惜藏巖裏，白硾封題寄火前。應念苦吟耽睡起，不堪無過夕陽天。
將歸舊山留別錯公 齊己
舊峰前昨下來時，白石叢叢間紫薇。章句不堪歌有道，溪山只合退無機。雲含曖態晴猶在，鶴養閑神晝不飛。欲去更思過丈室，二年頻此揖清暉。
聞尚顏上人剏居有寄 齊己
麓山南面橘洲西，別搆新齋與竹齊。野客已聞將鶴贈，江僧未說有詩題。窗臨杳靄寒千嶂，枕遍潺湲月一溪。可想乍移禪榻處，松陰冷濕壁新泥。
庚午歲九日作 齊己
門底秋苔嫩似藍，此中消息興何堪。亂離偷過九月九，頭尾算來三十三。雲影半晴開夢澤，菊花微暖傍江潭。故人今日在不在，胡鴈背風飛向南。
逢進士沈彬 齊己
欲話趨時首重騷，因君倍惜剃頭刀。千般貴在能過達，一片心閑不那高。山疊好雲藏玉鳥，海翻狂浪隔金鼇。時應記得長安事，曾向文場屬思勞。
聞王員外新恩有寄 齊己
欲退無因貴逼來，少儀官美右丞才。青袍早許淹花幕，霜簡方聞謝柏臺。金諾靜宜資講誦，玉山寒稱奉尊罍。西峰有客思相賀，門隔瀟湘雪未開。
秋夕言懷寄所知 齊己
休問蒙莊材不材，孤燈影共傍寒灰。忘筌話道心甘死，候體論詩口懶開。窗外風濤連建業，夢中雲水憶天台。相疎却是相知分，誰訝經年一度來。
答禪者 齊己
五老峰前相遇時，兩無言語只揚眉。南宗北祖皆如此，天上人間更問誰。山衲靜披雲片片，鐵刀涼削鬢絲絲。閑吟莫學湯從事，拋却袈裟負本師。
寄尚顏 齊己
莫向孤峰道息機，有人偷眼羨吾師。滿身光化年前寵，幾軸開平歲裏詩。北闕故人隨喪亂，南山舊寺在參差。清吟但憶徐方政，應恨當時不見時。
梓栗杖送人 齊己
禪家何物贈分襟，只有天台杖一尋。拄去客歸青洛遠，採來僧入白雲深。遊山曾把探龍穴，出世期將指佛心。此日江邊贈君後，却攜筇杖向東林。
寄朗陵二禪友 齊己
瀟湘曾宿話詩評，荆楚連秋阻野情。金錫罷遊雙鬢白，鐵盂終守一齋清。篇章老欲齊高手，風月閑思到極精。南望山門石何處，滄浪雲夢浸天橫。
燈 齊己
幽光耿耿草堂空，窗隔飛蛾恨不通。紅燼自凝清夜朵，赤心長謝碧紗籠。雲藏水國城臺裏，雨閉松門殿塔中。金屋玉堂開照睡，豈知螢雪有深功。
寄金陵幕中李郎中 齊己
龍門支派富才能，年少飛翔便大鵬。久待尊罍臨鐵甕，又從幢節鎮金陵。精神一隻秋空鶴，騷雅千尋夏井冰。長憶相招宿華館，數宵忘寢盡寒燈。
寄韓蛻秀才 齊己
松門高不似侯門，蘚逕鞋蹤觸處分。遠事即爲無害鳥，多閑便是有情雲。那憂寵辱來驚我，且寄風騷去敵君。[知]伴李膺琴酒外，絳紗閑卷共論文。
湘中春興 齊己
雨歇江明苑樹乾，物妍時泰恣遊盤。更無輕翠勝楊柳，盡覺濃華在牡丹。終日去還拋寂寞，遶池迴却凭欄干。紅芳片片由青帝，忍向西園看落殘。
送錯公栖公南遊 齊己
洪偃湯休道不殊，高帆共載興何俱。北京喪亂離丹鳳，南國煙花入鷓鴣。明月團圓臨桂水，白雲重疊起蒼梧。威儀本是朝天士，暫向遼荒住得無。
寄南岳諸道友 齊己
南望衡陽積瘴開，去年曾踏雪遊迴。謾爲楚客蹉跎過，却是邊鴻的當來。乳竇孤明含海日，石橋危滑長春苔。終尋十八高人去，共坐蒼崖養聖胎。
送韓蛻秀才赴舉 齊己
槐花館驛暮塵昏，此去分明吏部孫。才器合居科第首，風流幸是縉紳門。春和洛水清無浪，雪洗高峰碧斷根。堪想都人齊指點，列仙相次上崑崙。
[溪]居寓言 齊己
秋蔬數壠傍潺湲，頗覺生涯異俗緣。詩興難窮花草外，野情何限水雲邊。蟲聲遶屋無人語，月影當松有鶴眠。寄向東溪老樵道，莫催丹桂博青錢。
遣懷 齊己
詩病相兼老病深，世醫徒更費千金。餘生豈必虛拋擲，未死何妨樂詠吟。流水不迴休歎息，白雲無跡莫追尋。閑身自有閑消處，黃葉清風蟬一林。
自湘中將入蜀留別諸友 齊己
巾舃初隨入蜀船，風帆吼過洞庭煙。七千里路到何處，十二峰雲更那邊。巫女暮歸林淅瀝，巴猨吟斷月嬋娟。來年五月峨嵋雪，坐看消融滿錦川。
寄匡阜諸公二首 一 齊己
松頭柏頂碧森森，虛檻寒吹夏景深。靜社可追長往跡，白蓮難問久修心。山圍四面纔容寺，月到中宵始滿林。爭學忘言住幽勝，吾師遺集盡清吟。
寄匡阜諸公二首 二 齊己
峰前林下東西寺，地角天涯來往僧。泉月淨流閑世界，杉松深鎖盡香燈。爭無大士重修社，合有諸賢更服膺。曾寄鄰房挂缾錫，雨聞巖溜解春冰。
送人入蜀 齊己
何必閑吟蜀道難，知君心出嶮巘間。尋常秋泛江陵去，容易春浮錦水還。兩面碧懸神女峽，幾重青出丈人山。文君酒市逢初雪，滿貰新沽洗旅顏。
酬廬山張處士 齊己
髮枯身老任浮沉，懶泥秋風更役吟。新事向人堪結舌，舊詩開卷但傷心。苔牀臥憶泉聲遶，麻履行思樹影深。終謝柴桑與彭澤，醉遊閑訪入東林。
寄峴山道人 齊己
鳳門高對鹿門青，往歲經過恨未平。辯鼎上人方話道，臥龍丞相忽追兵。爐峰已負重迴計，華嶽終懸未去情。聞說東周天子聖，會搖金錫却西行。
送王處士遊蜀 齊己
又挂寒帆向錦川，木蘭舟裏過殘年。自修姹姹爐中物，擬作飄飄水上仙。三峽浪喧明月夜，萬州山到夕陽天。來年的有荆南信，迴札應緘十色牋。
懷金陵李推官僧自牧 齊己
秣陵長憶共吟遊，儒釋風騷道上流。蓮幕少年輕謝朓，雪山真子鄙湯休。也應有作懷清苦，莫謂無心過白頭。欲附別來千萬意，病身初起向殘秋。
寄尋萍公 齊己
聞在湓城多寄住，隨時談笑渾塵埃。孤峰恐憶便歸去，浮世要看還下來。萬頃野煙春雨斷，九條寒浪晚窗開。虎溪橋上龍潭寺，曾此相尋踏雪迴。
得李推官近寄懷 齊己
荆門前歲使乎迴，求得星郎近制來。連日借吟終不已，一燈忘寢又重開。秋風漫作牽情賦，春草真爲入夢才。堪笑陳宮諸狎客，當時空有箇追陪。
對菊 齊己
蝶醉風狂半折時，冷煙清露壓離披。欲傾琥珀盃浮爾，好把茱萸朵配伊。孔雀毛衣應者是，鳳凰金翠更無之。何因栽向僧園裏，門外重陽過不知。
憶東林因送二生歸 齊己
好向東林度此生，半天山脚寺門平。紅霞嶂底潺潺色，清夜房前瑟瑟聲。偶別十年成瞬息，欲來千里阻刀兵。可憐二子同歸興，南國煙花路好行。
渚宮西城池上居 齊己
城東移錫住城西，綠遶春波引杖藜。翡翠滿身衣有異，鷺鷥通體格非低。風搖柳眼開煙小，暖逼蘭芽出土齊。猶有幽深不相似，剡溪乘櫂入耶溪。
中秋夕愴懷寄荆幕孫郎中 齊己
白蓮香散沼痕乾，綠篠陰濃蘚地寒。年老寄居思隱切，夜涼留客話時難。行僧盡去雲山遠，賓鴈同來澤國寬。時謝孔璋操檄外，每將空病問衰殘。
酬湘幕徐員外見寄 齊己
東海儒宗事業全，冰稜孤峭類神仙。詩同李賀精通鬼，文擬劉軻妙入禪。珠履早曾從相府，玳簪今又別官筵。篇章幾謝傳西楚，空想雄風度十年。
寄蜀國廣濟大師 齊己
冰壓霜壇律格清，三千傳授盡門生。禪心盡入空無跡，詩句閑搜寂有聲。滿國繁華徒自樂，兩朝更變未曾驚。終思相約岷峨去，不得攜筇一路行。
答獻上人卷 齊己
衲衣禪客袖篇章，江上相尋共感傷。秦甸亂來栖白沒，杼山空後皎然亡。清留島月秋凝露，苦寄巴猨夜叫霜。珍重南宗好才子，灰心冥目外無妨。
寄武陵貫微上人二首 一 齊己
知泛滄浪櫂未還，西峰房鎖夜潺潺。春陪相府遊仙洞，雪共賓寮對玉山。詩裏幾添新菡萏，衲痕應換舊斕斑。莫忘一句曹溪妙，堪塞孫孫騁度關。
寄武陵貫微上人二首 二 齊己
吳頭東面楚西邊，雲接蒼梧水浸天。兩地別離身已老，一言相合道休傳。風騷妙欲凌春草，蹤跡閑思遶嶽蓮。不是傲他名利世，吾師本在雪山巔。
懷體休上人 齊己
仲宣樓上望重湖，君到瀟湘得健無。病遇何人分藥餌，詩逢誰子論功夫。杉蘿寺裏尋秋早，橘柚洲邊度日晡。許送自身歸華嶽，待來朝暮拂缾盂。
招湖上兄弟 齊己
去歲得君消息在，兩憑人信過重湖。忍貪風月當年少，不寄音書慰老夫。藥鼎近聞傳祕訣，詩門曾說擁寒爐。漢江江路西來便，好傍扁舟訪我無。
江居寄關中知己 齊己
多病多慵漢水邊，流年不覺已皤然。舊栽花地添黃竹，新陷盆池換白蓮。雪月未忘招遠客，雲山終待去安禪。八行書札君休問，不似風騷寄一篇。
中秋十五夜寄人 齊己
高河瑟瑟轉金盤，歕露吹光逆凭欄。四海魚龍精魄冷，五山鸞鶴骨毛寒。今宵盡向圓時望，後夜誰當缺處看。何事清光與蟾兔，却教才小少留難。
謝人自鍾陵寄紙筆 齊己
故人猶憶苦吟勞，所惠何殊金錯刀。霜雪剪栽新剡硾，鋒鋩管束本宣毫。知君倒篋情何厚，借我臨池價斗高。詞客分張看欲盡，不堪來處隔秋濤。
移居西湖作二首 一 齊己
火雲陽焰欲燒空，小檻幽窗想舊峰。白汗此時流枕簟，清風何處動杉松。殘更正好眠涼月，遠寺俄聞報曉鐘。只待秋聲滌心地，衲衣新洗健形容。
移居西湖作二首 二 齊己
官園樹影晝陰陰，咫尺清涼莫浣心。桃李別教人主掌，煙花不稱我追尋。蜩[螗]晚噪風枝穩，翡翠閑眠宿處深。爭似出塵地行止，東林苔徑入西林。
題玉泉寺 齊己
高韻雙懸張曲江，聯題兼是孟襄陽。後人才地誰稱短，前輩經天盡負長。勝景飽於閑采拾，靈蹤銷得正思量。時移兩板成塵跡，猶挂吾師舊影堂。
寄清溪道者 齊己
萬重千疊紅霞嶂，夜燭朝香白石龕。常寄溪窗凭危檻，看經影落古龍潭。
謝人惠拄杖 齊己
何處雲根採得來，黑龍狂欲作風雷。知師念我形骸老，教把經行拄綠苔。
送楚雲上人往南岳刺血寫法華經 齊己
剝皮刺血誠何苦，欲寫靈山九會文。十指瀝乾終七軸，後來求法更無君。
送胎髮筆寄仁公 齊己
內唯胎髮外秋毫，綠玉新栽管束牢。老病手疼無那爾，却資年少寫風騷。
謝西川曇域大師玉筯篆書 齊己
玉筯真文久不興，李斯傳到李陽冰。正悲千載無來者，果見僧中有箇僧。
偶作寄王祕書 齊己
七絲湘水秋深夜，五字河橋日暮時。借問祕書郎此意，靜彈高詠有誰知。
答文勝大師清柱書 齊己
纔把文章干聖主，便承恩澤換禪衣。應嫌六祖傳空衲，只向曹溪求息機。
辭主人絕句四首 放鶴 齊己
華亭來復去芝田，丹頂霜毛性可憐。縱與乘軒終誤主，不如還放却遼天。
辭主人絕句四首 放猨 齊己
堪憶春雲十二峰，野桃山杏摘香紅。王孫可念愁金鎖，從放斷腸明月中。
辭主人絕句四首 放鷺鷥 齊己
白萍紅蓼碧江涯，日暖雙雙立睡時。顧揭金籠放歸去，却隨沙鶴鬬輕絲。
辭主人絕句四首 放鸚鵡 齊己
隴西蒼巘結巢高，本爲無人識翠毛。今日籠中強言語，乞歸天外啄含桃。
猛虎行 齊己
磨爾牙，錯爾爪，狐莫威，兔莫狡，饑來吞噬[取]腸飽。橫行不怕日月明，皇天產爾爲生獰。前村半夜聞吼聲，何人按劒燈熒熒。
西山叟 齊己
西山中，多狼虎，去歲傷兒復傷婦。官家不問孤老身，還在前山山下住。
君子行 齊己
聖人不生，麟龍何瑞？梧桐不高，鳳凰何止？吾聞古之有君子，行藏以時，進退求己。榮必爲天下榮，恥必爲天下恥。苟進不如此，退不如此。亦何必用虛僞之文章，取榮名而自美。
善哉行 齊己
大鵬刷翮謝溟渤，青雲萬層高突出。下視秋濤空渺瀰，舊處魚龍皆細物。人生在世何容易，眼濁心昏信生死。願除嗜慾待身輕，攜手同尋列仙事。
日日曲 齊己
日日日東上，日日日西沒。任是神仙容，也須成朽骨。浮雲滅復生，芳草死還出。不知千古萬古人，葬向青山爲底物。
耕叟 齊己
春風吹蓑衣，暮雨滴箬笠。夫婦耕共勞，兒孫飢對泣。田園高且瘦，賦稅重復急。官倉鼠雀羣，共待新租入。
苦熱行 齊己
離宮劃開赤帝怒，喝出六龍奔日馭。下土熬熬若煎煮，蒼生惶惶無處處。火雲崢嶸焚泬寥，東臯老農腸欲焦。何當一雨蘇我苗，爲君擊壤歌帝堯。
苦寒行 齊己
冰峰撐空寒矗矗，雲凝水凍埋海陸。殺物之性，傷人之慾。既不能斷絕蒺藜荆棘之根株，又不能展鳳皇麒麟之拳跼。如此，則何如爲和煦，爲膏雨？自然天下之榮枯，融融於萬戶。
城中懷山友 齊己
春城來往桃李碧，煖豔紅香斷消息。吾徒自有山中鄰，白晝冥心坐嵐壁。
讀李賀歌集 齊己
赤水無精華，荆山亦枯槁。玄珠與虹玉，璨璨李賀抱。清晨醉起臨春臺，吳綾蜀錦胸襟開。狂多兩手掀蓬萊，珊瑚掇盡空土堆。
風琴引 齊己
挼吳絲，雕楚竹，高託天風拂爲曲。一一宮商在素空，鸞鳴鳳語翹梧桐。夜深天碧松風多，孤窗寒夢驚流波。愁魂傍枕不肯去，翻疑住處鄰湘娥。金風聲盡熏風發，冷泛虛堂韻難歇。常恐聽多耳漸煩，清音不絕知音絕。
夏雲曲 齊己
紅嵯峨，爍晚波，乖龍慵臥旱鬼多。爞爞萬里壓天塹，颺雷電光空閃閃。好雨不雨風不風，徒倚穹蒼作巖險。男巫女覡更走魂，焚香祝天天不聞。天若聞，必能使爾爲潤澤，洗埃氛，而又變之成五色。捧日輪，將以表唐堯虞舜之明君。
讀李白集 齊己
竭雲濤，刳巨鼇，搜括造化空牢牢。冥心入海海神怖，驪龍不敢爲珠主。人間物象不供取，飽飲遊神向懸圃。鏘金鏗玉千餘篇，膾吞炙嚼人口傳。須知一一丈夫氣，不是綺羅兒女言。
祈真壇 齊己
玉甕瑤壇二三級，學仙弟子參差入。霓旌隊仗下不下，松檜森森天露濕。殿前寒氣束香雲，朝祈暮禱玄元君。茫茫俗骨醉更昏，樓臺十二遙崑崙。崑崙縱廣一萬二千里，中有五色雲霞五色水。何當斷慾便飛去，不要九轉神丹換精髓。
黃雀行 齊己
雙雙野田雀，上下同飲啄。暖去栖蓬蒿，寒歸傍籬落。殷勤避羅網，乍可遇鵰鶚。鵰鶚雖不仁，分明在寥廓。
石竹花 齊己
石竹花開照庭石，紅蘚自稟離宮色。一枝兩枝初笑風，猩猩血潑低低叢。常嗟世眼無真鑒，却被丹青苦相陷。誰爲根尋造化功，爲君吐出淳元膽。白日當午方盛開，彤霞灼灼臨池臺。繁香濃豔如未已，粉蝶遊蜂狂欲死。
寄南岳白蓮道士能于長嘯 齊己
猨猱休啼月皎皎，蟋蟀不吟山悄悄。大耳仙人滿頷鬚，醉倚長松一聲嘯。
古劒歌 齊己
古人手中鑄神物，百鍊百淬始提出。今人不要強硎磨，蓮鍔星文未曾沒。一彈一撫聞錚錚，老龍影奪秋燈明。何時得遇英雄主，用爾平治天下去。
湘妃廟 齊己
湘煙濛濛湘水急，汀露凝紅裛蓮濕。蒼梧雲疊九嶷深，二女魂飛江上立。相攜泣，鳳蓋龍輿追不及。廟荒松朽啼飛猩，筍鞭迸出階基傾。黃昏一岸陰風起，新月如眉生闊水。
巫山高 齊己
巫山高，巫女妖。雨爲暮兮雲爲朝，楚王顦顇魂欲銷。秋猨嗥嗥日將夕，紅霞紫煙凝老壁。千巖萬壑花皆坼，但恐芳菲無正色。不知今古行人行，幾人經此無秋情。雲深廟遠不可覓，十二峰頭插天碧。